مسؤول فالمخابرات والأمن القومي فميريكان صرح بللي ميريكان كتحقق فمسألة واش فيروس كورونا المستجد تصاوب مخبريا فالشينوا، وماجاش من سوق ديال لحم الحيوانات والحوت، أو لا. وقال المسؤول بللي يقدر يكونو الشينوا دارو هذ الفيروس عن طريق الخطأ فالمختبرات، وهذي هي الفرضية اللي نطالقات منها المخابرات فالتحقيقات ديالها، لكن مازال ما قدرات تأكدها أو تنفيها، أو تعرف واش تقاص شخص فهذ المختبرات بالخطأ عا هذ النظرية أو تنفيها، ودابا مازال كتقلب. والمخابرات فميريكان ما كتعتقدش واش يكون الفيروس مرتبط بالأسلحة البيولوجية، ومازالة كتراجع مجموعة من المعلومات الحساسة على الشينوا باش تقرر آش كاين. والأربعاء، الرئيس الامريكي دونالد ترامب قال بللي ميريكان دايرة فحص دقيق على هذشي اللي وقع، فالوقت اللي صرحو مسؤولو إدارة ترامب بللي الشينوا هي سبب انتشار الفيروس، حيت مادارتش مجهودات كبيرة باش تحد هذ الانتشار. وولبارح الثلاثاء، كشف مارك ميلي، رئيس الأركان المشتركة، بللي ميريكان بدات تقلب بشكل جدي على أصل الفيروس. 
المخابرات الأمريكية كتحقق فمصدر كورونا وكترجح تكون الشينوا دارتو مخبريا وانتشرليها عن طريق الخطأ